b"\n_START_ARTICLE_\nPedofilija\n_START_SECTION_\nTermino analiz\xc4\x97\n_START_PARAGRAPH_\n\xc5\xbdodis pedofilija graiki\xc5\xa1kos kilm\xc4\x97s: gr. \xcf\x80\xce\xb1\xce\xb9\xce\xb4\xce\xbf\xcf\x86\xce\xb9\xce\xbb\xce\xaf\xce\xb1 (paidophil\xc3\xada), kur gr. \xcf\x80\xce\xb1\xe1\xbf\x96\xcf\x82 (pa\xc3\xaes) 'vaikas' + gr. \xcf\x86\xce\xb9\xce\xbb\xce\xaf\xce\xb1 (phil\xc3\xada) 'meil\xc4\x97, draugi\xc5\xa1kumas'. Senov\xc4\x97s Graikijoje lytiniai santykiais su vaikais, nesulaukusiais brendimo am\xc5\xbeiaus, buvo draud\xc5\xbeiami ir u\xc5\xbe to draudimo pa\xc5\xbeeidim\xc4\x85 gr\xc4\x97s\xc4\x97 labai \xc5\xbeiaurios bausm\xc4\x97s. Ta\xc4\x8diau buvo paplit\xc4\x99 vyr\xc5\xb3 lytiniai santykiai su pubertetinio am\xc5\xbeiaus jaunuoliais\xc2\xa0\xe2\x80\x93 pederastija (gr. \xcf\x80\xce\xb1\xce\xb9\xce\xb4\xce\xb5\xcf\x81\xce\xb1\xcf\x83\xcf\x84\xce\xaf\xce\xb1 (paiderastia), kur gr. \xcf\x80\xce\xb1\xce\xb9\xce\xb4\xce\xb5\xcf\x83 (paides) 'vaikai' + gr. \xce\xad\xcf\x81\xce\xb1\xcf\x83\xcf\x84\xce\xae\xcf\x82 (erast\xc3\xaas) 'meilu\xc5\xbeis'), \xc5\xa1is \xc5\xbeodis iki m\xc5\xabs\xc5\xb3 dien\xc5\xb3 atkeliavo i\xc5\xa1 Platono \xe2\x80\x9ePuotos\xe2\x80\x9c, kur apra\xc5\xa1omi senov\xc4\x97s Graikijoje paplit\xc4\x99 homoseksual\xc5\xabs santykiai ir homoerotizmas._NEWLINE_Nors graki\xc5\xa1kas \xc5\xbeodis pa\xc3\xaes rei\xc5\xa1kia ir vyri\xc5\xa1kos, ir moteri\xc5\xa1kos lyties vaik\xc4\x85, ta\xc4\x8diau d\xc4\x97l konotacij\xc5\xb3 su vyri\xc5\xa1ka vaiko gimine, atsiradusi\xc5\xb3 d\xc4\x97l \xc5\xbeod\xc5\xbeio pederastija, psichiatrai ir psichologai kartais pedofilija vadina potrauk\xc4\xaf prepubertetinio ir ankstyvojo pubertetinio am\xc5\xbeiaus berniukams, o potrauk\xc4\xaf tokio pat am\xc5\xbeiaus mergait\xc4\x97ms vadina lolofilija arba nimfofilija._NEWLINE_Nors TLK- 10 apibr\xc4\x97\xc5\xbeia pedofilij\xc4\x85 kaip seksualin\xc4\xaf potrauk\xc4\xaf prepubertetinio ir ankstyvojo pubertetinio am\xc5\xbeiaus vaikams, ta\xc4\x8diau i\xc5\xa1 ties\xc5\xb3 turima mintyje bet kokio am\xc5\xbeiaus vaikai iki ankstyvojo pubertetinio am\xc5\xbeiaus imtinai, nes smulkesnio skirstymo nepateikta._NEWLINE_U\xc5\xbesienio literat\xc5\xabroje dar i\xc5\xa1skiriama infantofilija arba nepiofilija\xc2\xa0\xe2\x80\x93 potraukis 0-3 met\xc5\xb3 vaikams._NEWLINE_Hebefilija\xc2\xa0\xe2\x80\x93 potraukis ankstyvojo pubertetinio am\xc5\xbeiaus vaikams (paprastai 11-14\xc2\xa0m., pagal TLK-10 \xc5\xa1is potraukis \xc4\xaftrauktas \xc4\xaf pedofilijos apibr\xc4\x97\xc5\xbeim\xc4\x85)._NEWLINE_Efebofilija\xc2\xa0\xe2\x80\x93 potraukis v\xc4\x97lyvojo pubertetinio am\xc5\xbeiaus vaikams (15-19\xc2\xa0m.)\xc2\xa0\xe2\x80\x93 n\xc4\x97ra pedofilija. Efebofilija \xc5\xa1iaip jau nelaikoma sutrikimu, nes \xc5\xa1io am\xc5\xbeiaus vaikai turi subrendusio \xc5\xbemogaus lytinio patrauklumo, ta\xc4\x8diau \xc4\xafvairiose \xc5\xa1alyse u\xc5\xbe suaugusiojo seksualinius santykius su \xc5\xa1io am\xc5\xbeiaus tarpsnio asmenimis da\xc5\xbenai baud\xc5\xbeiama pagal BK, nes \xc5\xbemoni\xc5\xb3 tarpusavio santykius reguliuoja ne tik biologiniai poreikiai ar po\xc5\xbeymiai, bet ir socialin\xc4\x97s normos, kuriomis atsi\xc5\xbevelgiama \xc4\xaf socialin\xc4\x99 asmens brand\xc4\x85. Tas pat taikytina ir korofilijai\xc2\xa0\xe2\x80\x93 moter\xc5\xb3 lesbie\xc4\x8di\xc5\xb3 potraukiui pubertetinio ir vyresnio am\xc5\xbeiaus mergait\xc4\x97ms._NEWLINE_Kartais su pedofilija gali b\xc5\xabti siejama partenofilija\xc2\xa0\xe2\x80\x93 lytinis potraukis niekada lytini\xc5\xb3 santyki\xc5\xb3 netur\xc4\x97jusiems asmenims (\xe2\x80\x9enekaltoms mergait\xc4\x97ms\xe2\x80\x9c), nes lytin\xc4\x97s iniciacijos nepra\xc4\x97j\xc4\x99 asmenys da\xc5\xbeniausiai b\xc5\xabna dar nesubrend\xc4\x99 ar ankstyvojo pubertetinio am\xc5\xbeiaus.\n_START_SECTION_\nRi\xc4\x8dardo fon Kraft-Ebingo nuomon\xc4\x97\n_START_PARAGRAPH_\nPirmasis \xc5\xa1\xc4\xaf sutrikim\xc4\x85, pavadin\xc4\x99s j\xc4\xaf paedophilia erotica, 1886\xc2\xa0m. apra\xc5\xa1\xc4\x97 Vienos psichiatras Richard von Krafft-Ebing savo knygoje \xe2\x80\x9ePsychopathia Sexualis\xe2\x80\x9c. Tai teismo psichiatrijos knyga, kurioje kalbama apie \xc4\xafvairius lytinius nusikaltimus ir nusikalt\xc4\x97li\xc5\xb3 pakaltinamumo problemas bei priemones, kuri\xc5\xb3 reikia imtis, siekiant u\xc5\xbekirsti keli\xc4\x85 tokiems nusikaltimams._NEWLINE_Apie lytinius nusikaltimus vaik\xc5\xb3 at\xc5\xbevilgiu ra\xc5\xa1oma skyriuje \xe2\x80\x9eAsmen\xc5\xb3, kuriems n\xc4\x97ra 14 met\xc5\xb3, prievartavimas\xe2\x80\x9c. Autorius vartoja \xc5\xbeod\xc4\xaf \xe2\x80\x9eprievartavimas\xe2\x80\x9c paai\xc5\xa1kindamas, kad tai\xc2\xa0\xe2\x80\x93 ne \xc5\xbeaginimas. Psichiatras nurodo, kad prievartautojai gali b\xc5\xabti asmenys, kuriems neb\xc5\xabdinga jokia psichopatologija, ir asmenys, kuriems \xc5\xa1i patologija b\xc5\xabdinga. Taip pat jis nurodo, kad jo minimas nusikalstamas veikas da\xc5\xbenai atlieka apskritai sutrikusio intelekto asmenys, pavyzd\xc5\xbeiui, imbecilai arba sergantys senatvine silpnaprotyste. Didel\xc4\x97s reik\xc5\xa1m\xc4\x97s turi ir alkoholio poveikis._NEWLINE_Ta\xc4\x8diau autorius apra\xc5\xa1o ir 4 jo praktikoje pasitaikiusius atvejus, kai asmen\xc5\xb3 intelektas buvo normalus, bet jie jaut\xc4\x97 lytin\xc4\xaf potrauk\xc4\xaf b\xc5\xabtent vaikams, neturintiems lyti\xc5\xa1kai subrendusio asmens po\xc5\xbeymi\xc5\xb3. Tok\xc4\xaf potrauk\xc4\xaf jaut\xc4\x97 vyrai. Richard von Krafft-Ebing apra\xc5\xa1o ir vien\xc4\x85 moter\xc4\xaf pedofil\xc4\x99, bet \xc5\xa1is atvejis paimtas i\xc5\xa1 kito psichiatro paskelbto darbo. Visus \xc5\xa1iuos lytinio potraukio vaikams atvejus autorius vadina lytiniu i\xc5\xa1krypimu paedophilia erotica._NEWLINE_Autorius man\xc4\x97, kad asmenims, kuriems pasteb\xc4\x97tas \xc5\xa1is sutrikimas, b\xc5\xabdinga ka\xc5\xbekokia \xc4\xafgimta yda, j\xc5\xb3 potraukio objektai pirmiausia yra vaikai, o ne suaug\xc4\x99, ir \xc5\xa1ie asmenys paprastai ne atlieka lytin\xc4\xaf akt\xc4\x85, o savo objekt\xc4\x85 netinkamai lie\xc4\x8dia arba ver\xc4\x8dia vaik\xc4\x85 juos glamon\xc4\x97ti, atitinkamai manipuliuoja vaiko ranka ir pan. Taip pat \xc5\xa1is psichiatras man\xc4\x97, kad homoseksual\xc5\xabs vyrai, jei seksualiai i\xc5\xa1naudoja berniukus, tai vyresnius, beveik subrendusius, pubertetinio am\xc5\xbeiaus._NEWLINE_Psichiatras taip pat skiria pedofilij\xc4\x85 nuo pseudopedofilijos, kuri, jo nuomone, pasitaiko daug da\xc5\xbeniau. Pseudopedofilija\xc2\xa0\xe2\x80\x93 atvejai, kai suaug\xc4\x99s siekia lytinio pasitenkinimo su vaiku, nes d\xc4\x97l masturbacijos prarado savo lytin\xc4\xaf potrauk\xc4\xaf suaugusiems._NEWLINE_\xc4\xaedomu pasteb\xc4\x97ti, kad kalb\xc4\x97damas apie nepsichopatologinius vaik\xc5\xb3 seksualinio i\xc5\xa1naudojimo atvejus Richard von Krafft-Ebing labai atkreipia d\xc4\x97mes\xc4\xaf \xc4\xaf, jo nuomone, pasileidusias tarnaites, guvernantes ir kitas vaikus pri\xc5\xbei\xc5\xabrin\xc4\x8dias moteris, kurios, kaip teigia autorius, da\xc5\xbenai seksualiai i\xc5\xa1naudoja ma\xc5\xbeus berniukus, ypa\xc4\x8d juo maudydamos. Taip pat psichiatras man\xc4\x97, kad vaik\xc5\xb3 mu\xc5\xa1imas, ypa\xc4\x8d ranka arba ryk\xc5\xa1te per u\xc5\xbepakal\xc4\xaf, neretai yra pasileid\xc4\x97li\xc5\xa1kas b\xc5\xabdas lyti\xc5\xa1kai pasitenkinti, tod\xc4\x97l, pavyzd\xc5\xbeiui, guvernantes ir aukles, d\xc4\x97l kiekvieno nieko da\xc5\xbenai lupan\xc4\x8dias savo aukl\xc4\x97tinius, reik\xc4\x97t\xc5\xb3 i\xc5\xa1tirti \xc5\xa1iuo po\xc5\xbei\xc5\xabriu._NEWLINE_Richard von Krafft-Ebing taip pat teig\xc4\x97, kad asmenys, kuri\xc5\xb3 valios nepaveik\xc4\x97 kokia nors patologin\xc4\x97 b\xc5\xabkl\xc4\x97, gali valdyti savo pedofilinius potraukius.\n_START_SECTION_\nKit\xc5\xb3 autori\xc5\xb3 nuomon\xc4\x97s\n_START_PARAGRAPH_\n2008\xc2\xa0m. \xc5\xa1veicar\xc5\xb3 neuroanatomas ir seksologas August Forel taip pat apra\xc5\xa1\xc4\x97 seksualin\xc4\xaf potrauk\xc4\xaf vaikams\xc2\xa0pederozij\xc4\x85. A. Forel man\xc4\x97, kad pederozija yra paveldima, pabr\xc4\x97\xc5\xbedamas, kad nesutinka su R. von Kraff-Ebing\xe2\x80\x99u, kuris tokiu \xc4\xafgimtu potraukiu netik\xc4\x97jo, siejo \xc5\xa1\xc4\xaf potrauk\xc4\xaf su moralini\xc5\xb3 var\xc5\xbet\xc5\xb3 nebuvimu ar praradimu._NEWLINE_Seksualini\xc5\xb3 sutrikim\xc5\xb3, \xc4\xafskaitant pedofilij\xc4\x85, mechanizm\xc5\xb3 ai\xc5\xa1kinimui daug \xc4\xaftakos tur\xc4\x97jo Z. Froido teorija ir darbai. Jis man\xc4\x97, kad vis\xc4\x85 \xc5\xbemogaus gyvenim\xc4\x85 valdo lytinis potraukis ir mirties potraukis, kad vaikas nuo pat gimimo yra seksuali b\xc5\xabtyb\xc4\x97, tik jo seksualiniams dirginimams jautrios zonos n\xc4\x97ra pakankamai diferencijuotos, ir vis\xc4\x85 vaiko psichoseksualin\xc4\xaf vystym\xc4\x85si suskirst\xc4\x97 \xc4\xaf etapus._NEWLINE_Kiekvienu psichoseksualinio vystymosi etapu gali \xc4\xafvykti kokia nors netikusi fiksacija ir d\xc4\x97l to suaug\xc4\x99s \xc5\xbemogus tur\xc4\x97s asmenyb\xc4\x97s ar seksualinio elgesio sutrikim\xc5\xb3._NEWLINE_V\xc4\x97liau Z. Froido teorija buvo labai kritikuota, ypa\xc4\x8d d\xc4\x97l to, kad kurta remiantis sergan\xc4\x8di\xc5\xb3 \xc5\xbemoni\xc5\xb3 tyrim\xc5\xb3 rezultatais, o i\xc5\xa1vados apibendrintos kaip atspindin\xc4\x8dios sveik\xc5\xb3 \xc5\xbemoni\xc5\xb3 asmenyb\xc4\x97s vystym\xc4\x85si ir to vystymosi mechanizmus. Vis d\xc4\x97lto daugelis jo teorini\xc5\xb3 teigini\xc5\xb3 ir \xc5\xa1iandien aktual\xc5\xabs, o s\xc4\x85vokos (pavyzd\xc5\xbeiui, regreso, t. y. asmenyb\xc4\x97s gr\xc4\xaf\xc5\xbeimo \xc4\xaf ankstesn\xc4\x99 psichoseksualinio vystymosi stadij\xc4\x85) ir dabar pla\xc4\x8diai vartojamos._NEWLINE_\xc5\xa0iuo metu yra daug psichologini\xc5\xb3 teorij\xc5\xb3, kuriomis remiantis to paties rei\xc5\xa1kinio prie\xc5\xbeastys ir mechanizmai gali b\xc5\xabti interpretuojami labai skirtingai.\n_START_SECTION_\nIstorija\n_START_PARAGRAPH_\nKaip rei\xc5\xa1kinys egzistavo nuo senov\xc4\x97s, bet po\xc5\xbei\xc5\xabris \xc4\xaf j\xc4\x85 keit\xc4\x97si. Ryt\xc5\xb3 kult\xc5\xabrose lytiniai santykiai su mergait\xc4\x97mis nebuvo smerkiami ir kai kur buvo net \xc4\xafprasti. Europoje vertinta \xc4\xafvairiai: Pranc\xc5\xabzijoje tik nuo XIX a. antrosios pus\xc4\x97s mergait\xc4\x97s vedybinis am\xc5\xbeius buvo padidintas nuo 11 iki 13 met\xc5\xb3, o Anglijoje tik 1929\xc2\xa0m. u\xc5\xbedraustas paprotys tekinti 12 met\xc5\xb3 mergaites._NEWLINE_\xc5\xa0iandien daugelyje \xc5\xa1ali\xc5\xb3 nustatyta, kad suaugusieji negali tur\xc4\x97ti lytini\xc5\xb3 santyki\xc5\xb3 su vaikais iki 13-16 met\xc5\xb3 (Lietuvoje\xc2\xa0\xe2\x80\x93 16 met\xc5\xb3), nors am\xc5\xbei\xc5\xb3 riboja ne tik teisin\xc4\x97s, bet ir moralin\xc4\x97s normos."